দুটি কবিতা

১. জ্যামিতিক জীবন

মুহাম্মদ নিজাম উদ্দিন

জীবনটা যেন জ্যামিতিক বহু রৈখিক বন্ধন

কখনো সরল কোণ, কখনো বিপ্রতীপ

রম্বসের চার বাহুর আড়ালে ব্যাদান মুখচ্ছবি

বহু বিন্দুর রেখায় গাঁথুনি বিচিত্র সারণি

সমান্তরাল রেখায় দুজনার পথচলা অবিরাম

বৃত্তের কেন্দ্রে ঘুরে হৃদয়ের সচল চাকা

'পাই' (π)-এর ধাঁধায় জীবন নাশে আর্কিমিডিস

জীবন-উপপাদ্যে আটকে আছেন পিথাগোরাস।

২. ইচ্ছে ডানা

মুহাম্মদ নিজাম উদ্দিন

কারো প্রতি মুগ্ধতা নয় আর

সৃজন-বেদন যখন

জারণ-ক্ষরণে তড়পায়

ভাঙতে রুদ্ধ শৃঙ্খল।

সে বেদন রসের সৌধ মাড়িয়ে

ছুঁয়ে যাবে শিল্পের এভারেস্ট

মেঘের চাদর বেয়ে নামবে তখন

মহৎ শিল্পের ধারাজল

অতঃপর বোধের নির্যাসে ভাসবে

তাবৎ শিল্পের আবাস।

ক্ষয়ে ক্ষয়ে নিঃশেষ হবে

তুষারে আবদ্ধ চাঁই

শব্দ-সৌধে গড়া স্মৃতির মিনারে

বয়ে যাবে মহাপ্লাবন

পুষ্প বিসর্জনে রসের আকরে

সৃজন-মচ্ছব হবে লোকালয়।